Tanska aikoo ostaa 27 kappaletta amerikkalaisia F-35A Lightning II -hävittäjiä. Koneen valmistaja on Lockheed Martin -yhtymä. Tieto Tanskan uudesta hävittäjätyypistä kerrottiin tiedotusvälineissä (siirryt toiseen palveluun) keskiviikkona. Hallitus julkistaa asian torstaina.

Uusilla koneilla korvataan Tanskan ilmavoimien nykyiset F-16-hävittäjät vuoden 2020 jälkeen. Tanskalla on nyt käytössä noin 30 F-16-hävittäjää, jotka osallistuvat muun muassa sotatoimiin Isis-järjestöä vastaan.

Tanskan TV2:n mukaan koneet maksavat 2,7 miljardia euroa. mutta koko hankinnalle tulee hintaa lähes 7 miljardia euroa.

Tarjolla Suomeenkin

Tanskan hävittäjäkauppa kiinnostanee alan seuraajia Suomessakin. Tanskassa F-35:n kanssa kilpailivat Boeing F/A-18 Super Hornet ja Eurofighter Typhoon. Sama kolmikko on ehdolla Suomen Hornetien seuraajaksi, lisättynä ruotsalaisten Saab JAS 37 Gripenillä.

Pohjoismaista myös Norja on valinnut F-35:n, ja saanut jo ensimmäiset koneetkin. Norja on tähän mennessä tilannut niitä 28 kappaletta. Alun perin ajateltiin tarvittavan 52 F-35-hävittäjää, mutta öljyn hinnan romahtaminen saattaa saada Norjan hallituksen säästölinjalle.

Kiistelty suorituskyky

F-35 on Suomen vaihtoehdoista kallein, kuten se oli Tanskassakin. Sitä markkinoidaan kuitenkin teknisesti edistyneimpänä, muun ohella siksi, että sillä on häiveominaisuus eli sitä on vaikea havaita tutkassa. Tällä on merkitystä pitkillä matkoilla käytävässä ohjusilmataistelussa ja rynnäköinnissä.

Toisaalta F-35 on vielä kärsinyt niin sanotuista lastentaudeista, ja sitä on myös arvosteltu kömpelöksi kaartotaistelussa. Sen kilpailijoilla puolestaan ei ole häiveominaisuuksia. Mahdolliset vastustajat, eli venäläiset hävittäjät ovat ketterämpia, mutta näkyvät kirkkaasti tutkassa.

Monet maat ovat jo valinneet F-35:n, Yhdysvaltain lisäksi. Ensimmäisiä asiakkaita oli Israel. Muita ovat Australia, Turkki, Britannia, Italia ja Hollanti, Japani ja Etelä-Korea.